ชำแหละงบยิ่งเละฟื้นฟูน้ำท่วมแสนล.
เปิดงบรัฐบาลยิ่งลักษณ์ขาดดุล 2.38 ล้านล้านบาท งบกลางทะลุ 4.2 แสนล้านบาท เน้นเยียวยาฟื้นฟูหลังน้ำท่วมร่วม 1.2 แสนล้านบาท
30 ต.ค. 2565

เปิดงบรัฐบาลยิ่งลักษณ์ขาดดุล 2.38 ล้านล้านบาท งบกลางทะลุ 4.2 แสนล้านบาท เน้นเยียวยาฟื้นฟูหลังน้ำท่วมร่วม 1.2 แสนล้านบาท
วันที่ 9-10 พ.ย.นี้ ที่ประชุมรัฐสภาจะพิจารณาร่าง พ.ร.บ.งบประมาณรายจ่ายประจำปีงบประมาณ 2555 ซึ่งเป็นงบประมาณแบบขาดดุลวงเงิน 2.38 ล้านล้านบาท แบ่งเป็นค่าใช้จ่ายของส่วนราชการ รัฐวิสาหกิจ และหน่วยงานอื่น 2.326 ล้านล้านบาท และชดใช้เงินคงคลัง 5.39 แสนล้านบาท
ทั้งนี้ หากพิจารณาไส้ในของการจัดสรรงบประมาณพบว่าเป็นงบกลาง 4.2 แสนล้านบาท แบ่งเป็นปรับเพิ่มเงินค่าครองชีพ 1.28 หมื่นล้านบาท ค่าใช้จ่ายในการเยียวยาฟื้นฟูและป้องกันความเสียหายจากอุทกภัยอย่างบูรณาการ 1.2 แสนล้านบาท และงบฉุกเฉินอีก 6.6 หมื่นล้านบาท กระทรวงเกษตรและสหกรณ์ของบไว้ 7.79 หมื่นล้านบาท เป็นงบสำนักงานปลัดกระทรวง 2,910 ล้านบาท ซึ่งเป็นแผนงานส่งเสริมการบริหารจัดการน้ำอย่างบูรณาการถึง 1,360 ล้านบาท ขณะที่กรมชลประทานได้ตั้งงบประมาณไว้ 4,320 ล้านบาท ก็เป็นแผนงานส่งเสริมการบริหารจัดการน้ำทั้งหมดเช่นกัน
ขณะที่งบของกระทรวงคมนาคมตั้งไว้ 8.13 หมื่นล้านบาท เป็นงบของกรมทางหลวง 4.69 หมื่นล้านบาท แบ่งเป็นแผนงานพัฒนาโครงสร้างพื้นฐาน 4.39 หมื่นล้านบาท งบกรมทางหลวงชนบท 2.52 หมื่นล้านบาท เป็นแผนงานพัฒนาโครงสร้างพื้นฐานทั้งหมด
กระทรวงทรัพยากรธรรมชาติและสิ่งแวดล้อมตั้งงบไว้ 2.46 หมื่นล้านบาท โดยกรมทรัพยากรน้ำและกรมทรัพยากรน้ำบาดาลได้ตั้งแผนจัดการทรัพยากรน้ำรวมทั้งสิ้น 7,800 ล้านบาท
นายจุรินทร์ ลักษณวิศิษฏ์ ประธานคณะกรรมการประสานงานพรรคร่วมฝ่ายค้าน (วิปฝ่ายค้าน) แถลงว่า จากการศึกษาร่าง พ.ร.บ.งบประมาณรายจ่ายประจำปี 2555 ที่ทางรัฐสภาจะมีการประชุมในวันที่ 910 พ.ย. พบว่าเป็นการทำงบประมาณที่ประเทศอยู่ในภาวะปกติมากกว่าอยู่ในวิกฤตน้ำท่วม มีการทำงบประมาณเพื่อทำโครงการประชานิยมจำนวนมาก แม้จะมีการจัดงบกลางไว้แก้ปัญหาและฟื้นฟูพื้นที่น้ำท่วม 1.2 แสนล้านบาท แต่เมื่อดูในรายละเอียดจะเห็นว่างบจำนวน 8 หมื่นล้านบาท ถึง 1 แสนล้านบาท เป็นงบชดเชยความเสียหาย ทำให้เหลืองบฟื้นฟูอยู่แค่ 23 หมื่นล้านบาทเท่านั้น
“การจัดทำงบของรัฐบาลถือว่าเป็นการทำแบบน้ำท่วมทุ่ง ผักบุ้งโหรงเหรง เป็นตัวสะท้อนได้ว่ารัฐบาลให้ความสำคัญกับโครงการประชานิยมที่ตัวเองหาเสียงไว้ เพราะมีการจัดงบไว้สำหรับโครงการแจกแท็บเล็ต รถยนต์คันแรก ราวกับบ้านเมืองยังปกติ ถือว่ารัฐบาลห่วงประชานิยมและการหาเสียงมากกว่าความเดือดร้อนของประชาชน” นายจุรินทร์ กล่าว